बार्सिलोनाका खेलाडी अभ्यासमा
लियोनल मेसीलगायत बार्सिलोनाका खेलाडीले शुक्रबार अभ्यास सुरु गरेका छन् । स्पेनी ला लिगा सुरु हुने भएपछि क्लबले आफ्ना खेलाडीलाई प्रशिक्षण सुरु गर्न दिएको हो ।
बार्सिलोना — लियोनल मेसीलगायत बार्सिलोनाका खेलाडीले शुक्रबार अभ्यास सुरु गरेका छन् । स्पेनी ला लिगा सुरु हुने भएपछि क्लबले आफ्ना खेलाडीलाई प्रशिक्षण सुरु गर्न दिएको हो ।जोन गाम्पर ट्रेनिङ सेन्टरमा मेसीले सामाजिक दूरी कायम राख्दै व्यक्तिगत अभ्यास गरे । एकपल्टमा मैदानमा तीन खेलाडी मात्र उत्रेका थिए र एकले अर्को खेलाडीलाई बल पास पनि दिएनन् ।लिग सुरु हुनुअगाडि सबै खेलाडीले अनिवार्य कोभिड–१९ परीक्षण गराउनुपर्नेछ । बार्सिलोनासँगै अभ्यास सुरु गर्नेमा सेभिया, भिल्लारियल, ओसासुना र लेनागस पनि छन् ।रियल म्याड्रिडले भने सोमबारदेखि अभ्यास सुरु गर्नेछ । मध्य मार्चयता कोरोना भाइरस संक्रमणको महामारीका कारण ला लिग स्थगित छ ।